Uredba Sveta (ES) št. 1116/2001

z dne 5. junija 2001

o spremembi Uredbe (EGS) št. 3677/90 o določitvi ukrepov za preprečevanje zlorabe nekaterih snovi za nezakonito proizvodnjo mamil in drugih psihotropnih snovi

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 133 te Pogodbe,

ob upoštevanju predloga Komisije,

ob upoštevanju naslednjega:

(1) Uredba (EGS) št. 3677/90 [1] določa ukrepe, ki jih je treba sprejeti za preprečevanje zlorabe nekaterih snovi za nezakonito proizvodnjo mamil in drugih psihotropnih snovi.

(2) Ukrepi, ki se uporabljajo za olje sassafras, se v Skupnosti trenutno razlagajo na različne načine, saj se v nekaterih državah članicah to olje šteje za zmes, ki vsebuje safrol in se zato nadzira, medtem ko ga druge države članice štejejo za naravni proizvod, za katerega se ne zahteva nadzor. Vključitev napotila na naravne proizvode v opredelitev razvrščenih snovi naj bi to razliko odpravila in tako dovolila, da se za olje sassafras uporabi nadzor. Opredelitev naj zajema samo naravne proizvode, iz katerih se razvrščene snovi lahko z lahkoto izločijo.

(3) Vzpostavitev postopka sodelovanja je predvidena v načrtu ukrepanja Evropske unije za boj proti nedovoljenim drogam, ki ga je odobril Evropski svet v Santa Maria da Feiri 19. in 20. junija 2000. Za podporo sodelovanja med organi držav članic in kemijsko industrijo, zlasti v zvezi s snovmi, ki se, čeprav jih ne pokrivajo pravila o predhodnih sestavinah, lahko uporabljajo v nezakoniti proizvodnji sintetičnih drog, je treba Komisiji zaupati odgovornost za oblikovanje usmeritev za pomoč navedeni industriji.

(4) Ukrepe za izvajanje Uredbe (EGS) št. 3677/90, je treba sprejeti v skladu s Sklepom Sveta 1999/468/ES z 28. junija 1999 o postopkih izvajanja izvršilnih pooblastil, zaupanih Komisiji [2].

(5) Uredbo (EGS) št. 3677/90 je zato treba ustrezno spremeniti –

SPREJEL NASLEDNJO UREDBO:

Člen 1

Uredba (EGS) št. 3677/90 se spremeni:

1. V členu 1(2) se točka (a) nadomesti z:

"(a) "razvrščena snov" pomeni vsako snov iz Priloge, vključno z zmesmi in naravnimi proizvodi, ki te snovi vsebujejo. Izključena so zdravila, farmacevtski pripravki, zmesi, naravni proizvodi ali drugi pripravki, ki vsebujejo razvrščene snovi, sestavljene tako, da se te snovi ne morejo preprosto uporabiti ali predelati na način, ki je lahko uporabljiv ali ekonomsko izvedljiv;"

2. Vstavi se:

"Člen 3a

Usmeritve

1. Komisija v skladu s postopkom upravljanja iz člena 10(2) sestavi in dopolni usmeritve za pomoč kemijski industriji, da bi olajšala sodelovanje med organi držav članic in kemijsko industrijo, zlasti v zvezi z nerazvrščenimi snovmi, ki se običajno uporabljajo pri nezakoniti proizvodnji nedovoljenih drog in psihotropnih snovi.

2. Usmeritve zagotavljajo zlasti:

(a) informacije o prepoznavanju in obveščanju o sumljivih transakcijah;

(b) redno dopolnjen seznam nerazvrščenih snovi, ki se običajno uporabljajo v nezakoniti proizvodnji nedovoljenih drog in psihotropnih snovi, da se industriji omogoči nadzor trgovine s takšnimi snovmi na prostovoljni podlagi;

(c) druge informacije, ki bi se lahko štele za koristne.

3. Države članice zagotovijo, da se usmeritve in seznam iz odstavka 2(b) redno razširjajo na način, ki ga pristojni organi štejejo za ustreznega in skladnega s cilji usmeritev."

3. Vstavi se:

"Člen 9a

Ukrepi, potrebni za izvajanje te uredbe v zvezi z zadevami, navedenimi v nadaljevanju, se sprejmejo po postopku upravljanja iz člena 10(2):

(a) določitev količin razvrščenih snovi iz skupine 3 in prepoznavanje zmesi, ki vsebujejo razvrščene snovi iz skupine 3, v skladu z drugim pododstavkom člena 2a(2);

(b) prepoznavanje držav in zmesi, v skladu s členom 5(2);

(c) sprejetje zahtev za izvozno dovoljenje, skladno s členom 5a(1)(b), če ne obstaja sporazum s tretjo državo;

(d) sprejetje vzorca obrazca za izvozno dovoljenje iz člena 4 in podrobnih pravil o njegovi uporabi ter podrobnih pravil za izvajanje sistema odprtih posamičnih dovoljenj iz členov 5 in 5a;

(e) spremembo priloge k tej uredbi, če se spremenijo seznami v Prilogi h Konvenciji Združenih narodov."

4. Člen 10 se nadomesti z:

"Člen 10

1. Komisiji pomaga odbor.

2. Pri sklicevanju na ta odstavek se uporabljata člena 4 in 7 Sklepa 1999/468/ES [3].

Obdobje, določeno v členu 4(3) Sklepa 1999/468/ES, je tri mesece.

3. Odbor sprejme svoj poslovnik."

Člen 2

Ta uredba začne veljati dvajseti dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Luxembourgu, 5. junija 2001

Za Svet

Predsednik

L. Engqvist

[1] UL L 357, 20.12.1990, str. 1. Uredba, kakor je bila nazadnje spremenjena z Uredbo Komisije (EGS) št. 3769/92 (UL L 383, 29.12.1992, str. 17).

[2] UL L 184, 17.7.1999, str. 23.

[3] L 184, 17.7.1999, str. 23.

--------------------------------------------------